
Na podlagi sklepa PSCN na svoji redni seji (12.6.2026) PSCN Vladi RS dostavlja 
Deseto letno poročilo (september 2026)
projektnega sveta za civilni nadzor nad izvajanjem projekta izgradnje drugega tira železniške proge Divača–Koper za obdobje oktober-september 2026.  

1. UVOD 
PSCN je na svoji redni seji v mesecu septembru ugotovil, da je zaradi bližanja zaključka projekta in pričetka gradnje vzporednega (levega) tira potrebno Vlado RS in s tem tudi javnost pogosteje seznanjati z razvojem in potekom projekta izgradnje železniške povezave med Divačo in Koprom. V ta namen pripravlja kratek povzetek stanja in procesov na projektu, kar je v skladu s Statutom PSCN. 
Obdobje poročanja obsega čas od potrditve Devetega (Vmesnega) letnega poročila, in zajema obdobje od oktobra 2025 do septembra 2026. Pričujoče poročilo vključuje tudi ključne poudarke Vmesnega (devetega) poročila. Vsa poročila (z izjemo Vmesnega (devetega) poročila) PSCN so javno dostopna na korenskem zbiralniku Vlade RS (https://www.gov.si/zbirke/delovna-telesa/projektni-svet-za-civilni-nadzor-nad-izvajanjem-projekta-izgradnje-drugega-tira-zelezniske-proge-divaca-koper/). 

2. POVZETEK GLAVNIH PROBLEMOV S PREDLOGI NUJNIH UKREPOV IN PRIPOROČILA PSCN 
PSCN ugotavlja, da priporočila in predloge ukrepov PSCN MZI in Vlada RS ter investitor (2TDK) in nekateri drugi organi ne upoštevajo v zadostni meri, največkrat pa z rešitvami ali odzivnostjo odlašajo, kar ima škodljive posledice. PSCN nekatere zahteve po večkrat naslavlja na MZI kot na vezni člen med deležniki, zato pričakuje bistveno izboljšanje njegove odzivnosti v segmentu zaostalih in neizpolnjenih zahtev PSCN. Spodaj so izpostavljeni glavni problemi in nekateri predlogi nujnih ukrepov: 

· NIP3: 
1. 2TDK v noveliranju IP »rezervna sredstva« ni prikazal ločeno, izven osnovnega izračuna stroškov, tabelam stroškov projekta in njegovega servisiranja pa niso bile dodane tabele izhodiščnih vrednosti in razlik v absolutni in relativni vrednosti, ki so nastale v vmesnem obdobju do noveliranja NIP3. 2TDK v zaključnem poročilu (za sejo Odbora za infrastrukturo pri DZ RS) sicer omenja 988 milijonov skupnih stroškov, zato je v tem zaključnem poročilu predvidena končna cena (1,16 mrd €) po mnenju PSCN previsoka.   
2. PSCN zahteva tudi opredelitev namembnosti zbranih presežnih sredstev iz naslova pribitka k cestnini in takse na pretovor v ocenjeni višini 2 mrd € sredstev, ki se stekajo v državni proračun. 
3. 2TDK (in MZI) z osnutkom noveliranja znova nista seznanila PSCN, da bi ta lahko podal utemeljene in tehtne pripombe še pred formalnim sprejetjem novega IP, saj je to smisel nadzorne funkcije PSCN in ena njegovih ključnih nalog. Investitor bi prav s predhodno dostavo lahko poskrbel za pravočasno seznanjanje članov Projektnega sveta, kar je pogoj za razumevanje javnosti o transparentnosti odločanja. 

· Nevarni pomiki hribine (plazenje) v kanjonu Glinščice in izvedba premostitve LT na tem predelu: 
4. Zelo zaskrbljujoče je še vedno potekajoče geomehansko pomikanje zemljine in hribine na območju Glinščice (ca. 1 cm na mesec), ki zahteva velik sanacijski poseg v tehnični obliki izkopa 6 globokih »vodnjakov« – približno 30 metrov globine – do stabilnih geoloških plasti. Že v prejšnjem poročilu je PSCN izrazil zaskrbljenost nad temi pomiki, 2TDK pa izrazil upanje o postopnem umirjanju teh pomikov, ki pa jim še ni videti konca. PSCN ocenjuje, da je vzrok za nastale težave nepravilen in pomanjkljiv pristop v fazi priprav in na začetku projekta (zamešan vrsti red operacij geomehanskih preiskav in sondiranj ter gradnje dostopne poti). PSCN priporoča investitorju (2TDK), da analizira: (1) zakaj je prišlo do pomanjkljivega izvajanja predhodnih raziskav, ki niso ugotovile dveh ključnih ovir za izbor sedanje trase; (2) zakaj je prišlo do »odkritja« potekov daljših jamskih sistemov kljub pričakovani visoki gostoti jam v atlasu jam; (3) zakaj je prišlo v kanjonu Glinščice s severne strani do napačne strokovne ocene vpadnega kota plasti na plazišču pred južnim portalom T1, (4) zakaj niso bile identificirane spremembe vpadnih kotov horizontov, ki bi lahko napovedovali lokalno plazenje ali njegovo proženje; (5) kako je lahko prišlo do preskakovanja protokoliranih operacij (zaporedje postopkov: projektiranje dostopnih cest brez predhodno zaključene temeljite geološke analize), ter (6) ugotovi, zakaj je prišlo do hitenja v fazi gradnje dostopnih cest, obenem pa zavlačevanja postopkov izbora izvajalca premostitve Glinščice. PSCN se zaveda, da je območje Glinščice širša cona zelo zahtevne geologije s spreminjajočimi se vpadnimi koti plasti, z zapletenim sistemom prelomov in prevrnjenih gub ipd., ki predisponirajo pretrto strukturo geoloških lusk in narivov. 
5. Težava, pred katero je investitor, je tudi naknadno (zaporedno) reševanje premostitve v kanjonu Glinščice s krajšim tunelom na LT (»levem tiru« gledano v smeri proti Kopru) do polne dograditve v dvotirno progo, saj so daljši predori na trasi levega vzporednega tira dograjeni v polnem profilu, v Glinščico pa bo ponovno potrebno vlačiti težko mehanizacijo in še dodatno slabšati ter ogrožati krhko in načeto ekološko ravnovesje v kanjonu z biotsko pestrostjo svetovnega pomena (kontakt robnih visokih kraških dinarski planot s submediteransko klimo – t.i. vroča točka biotske pestrosti). PSCN še vedno predlaga investitorju, da do časa vgrajevanja »vodnjakov« poskrbi za čimprejšnji začetek del na Glinščici 2 (premostitev in vkop oziroma tunel) za dosego čimvišje stopnje konkordance gradnje (ki zaradi zaporednosti gradnje LT že tako peša). PSCN je mnenja, da investitor še vedno lahko doseže nekatere nujne sinergije in bo zmanjšano tveganje novih geomehanskih pomikov sproženih v času finalizacije gradnje LT, predvsem na območju Glinščice s pritokoma pod ledino Črešnjevec. 
6. S tem povezana je tudi vgradnja prezračevalne naprave (območje severnega portala T2), ki je šele v začetni fazi. Ventilatorja še nista v celoti vgrajena, sta pa že na lokaciji in v fazi montaže. Po načrtu podjetja Riko je glavna montaža in integracija obeh sistemov v celotno elektro-strojno opremo predorov predvidena za jesen 2026, kar je precej za sprva predvidenim rokom. 

· Terminski plan in problem parcialnih osnutkov terminskih planov: 
7. PSCN ugotavlja, da 2TDK z izvajalcem ni uspel potrditi celovitega terminskega načrta, temveč se zadovoljuje z množico delnih nedokončnih planov, kar pomeni, da se 2TDK odpoveduje skupnemu izhodišču za vrednotenje zamud. To po mnenju PSCN kaže na preveč popustljiv odnos do glavnega izvajalca del, v javnosti pa zbuja še drugačne pomisleke. Oblikovanje parcialnih terminskih planov, ki zamude v izvajanju predhodnega v novem prevzamejo kot izhodiščno točko (nulta točka), kar omogoča navidezno ugotavljanje, da zamud v poteku celotnega projekta pravzaprav ni. Končni rezultat to razkriva z že enoletnim napovedanim zamikom (april 2026 – april 2027). Kot že zgoraj omenjeno, časovne zamike pri postavljanju tirne infrastrukture povzroča tudi izredno zahtevno nameščanje ventilatorjev s po več kot tremi metri premera. 
8. Zaradi različnih, objektivnih in subjektivnih, razlogov podaljševanje zastavljenih rokov vodi v odmik uporabnega dovoljenja preko meje april 2027, zato PSCN investitorju predlaga, da ta še več pozornosti nameni usklajevanju čim višjega deleža vzajemno potekajočih del na LT (levem tiru). 

· Delo na levem vzporednem tiru (LT) do polne dvotirnosti proge
9. PSCN ocenjuje angažiranje MZI in 2TDK na LT (vzporednem tiru) Divača–Koper kot nezadostno in nekonsistentno, katerega začetek gradnje se iz leta 2026 premika v leto 2027 navkljub nasprotnim javnim zagotovilom tako tedanje resorne ministrice, kakor tudi predsednika vlade, ki se s predstavniki PSCN ni niti enkrat sestal. To je zelo problematično tudi zato, ker nakazuje na nerazumevanje nujnosti dokončanja projekta kot celote in čimprejšnje opustitve prevozov nevarnih tovorov na obstoječi progi (iz leta 1967) po zaščitenem in delikatnem pejsažu Kraškega roba. 
10. Tudi siceršnje dokončanje proge do polne dvotirnosti pušča kup odprtih vprašanj. Eno takih je, kako bo pod polno obremenitvijo Tovorna postaja Koper absorbirala ves promet. Zato PSCN ne razume počasnosti pripravljalnih in izvedbenih faz rekonstrukcije tovorne postaje Koper, ki je nujna za izrabo polne pretočnosti nove dvotirne proge. Rekonstrukcija TŽP Koper se po nepotrebnem premika v prihodnost, pri tem pa skrbi sedanja ocena po potrebi novih 35 km tirnic, kar se zdi PSCN neutemeljena ocena in od DRSI zahteva izračun podprt z dokazili. PSCN pripominja, da tovrstno zavlačevanje ne pomeni le podaljševanje agonije lokalnih prebivalcev s tovornim prometom po ranljivem pejsažu, pač pa tudi zasičenje avtocest s tovornimi vozili. Spomnimo, da se je tovorni promet v in iz Luke Koper obrnil iz razmerja 60:40 v korist tovornih vlakov v razmerje 40:60 v korist tovornih vozil na avtocesti, čemur lahko pripišemo velik del vzrokov za kaotične razmere na slovenskih avtocestah (ob večdesetletnem zanemarjanju železniške infrastrukture).  

· Ponavljajoča se ekološka onesnaženja vodotokov, poškodbe na objektih in preseganja dopustnih emisij
11. PSCN je večkrat ugotovil, da izvajalec nezadostno skrbi za izcedne vode in za zaščito delovišč pred presežnimi padavinami, zato se ponavljajo ekološki ekscesi. PSCN zahteva popis vseh ekoloških polucij in oceno okoljske škode s strani 2TDK. Ponavljajoči izlivi v Osapsko reke in pritoke imajo dolgoročne negativne posledice na sposobnost obnovitve biotske pestrosti. Povišane stopnje motnosti ne zagotavljajo ustrezne restavracije potoških in obrežnih organizmov oz. revitalizacije življenja v polnem obsegu, in tu bi moral tudi izvajalec nositi posledice nezadostnega ščitenja delovišča na račun skupnega življenjskega prostora. 
12. PSCN prejema nenehne pritožbe lokalnega prebivalstva, ki je obremenjeno s hrupom in trdimi delci ter prekomernim prahom. V območjih prekomernih vibracij in podzemnega miniranja (npr. Škofije–Plavje) pa tudi z razpokami na objektih.  PSCN ocenjuje, da odzivi izvajalca (in tudi investitorja) na te pritožbe in opozorila niso bili vselej ustrezni, popolnoma neustrezni pa so bili v fazi opustitve popisa izhodiščnega stanja, na osnovi katerega bi bilo realno mogoče opredeliti vzročno posledično povezavo med izvajanjem projekta in novimi poškodbami. Zato PSCN poziva investitorja k takojšnjemu dodatnemu ukrepanju za dolgoročno preprečitev prekomernih emisij. PSCN pripominja, da je zahteval dokumentacijo o monitoringu emisij, ki je do danes ni prejel. 

· Problem pridobivanja gradiv s strani 2TDK
13. PSCN še vedno ni prejel dokumentacije in sinteznih ugotovitev krasoslovnega nadzora, za katerega je zaprosil že spomladi. PSCN predlaga, da investitor od izvajalca krasoslovnega nadzora pridobi vsaj delovno obliko spremljave odkrivanja znanih kraških pojavov in odločanja o obliki sanacije ter odločitve ustrezno slikovno dokumentira pred in po posegu za vsak večji kraški pojav posebej, ter priloži seznam oziroma tabelo vseh kraških pojavov na trasi in način njihove sanacije. 
14. Kljub delnemu izboljševanju sodelovanja PSCN ugotavlja, da še vedno ne prejema ustreznih podatkov in gradiv, ki bi omogočali uvid v tekoče izvajanje projekta. Pri tem posebej opozarjamo na težave s pridobitvijo celotnega terminskega načrta, na pridobivanje podatkov o odločanju o zahtevkih za anekse in drugih zahtevkih izvajalca ter na pregleden prikaz vseh vrst nadzora in podatkov o porabljenih sredstvih zanj.  
15. Tak primer je v prejšnji točki omenjeni monitoring prašnih delcev tovornih vozil, ki so prevažala izkopani material na deponije. 

· Načrt potreb po zaposlovanju 2TDK 
16. PSCN je predlagal družbi 2TDK, da predstavi in utemelji načrt zaposlovanja in opis nalog na projektu, ki potrjuje potrebo po 40 zaposlenih. Doslej pretežno ustne obrazložitve po mnenju PSCN niso zadovoljivo obrazložene niti utemeljene. PSCN opozarja, da je podobne ugotovitve predstavilo tudi Revizijsko poročilo Računskega sodišča že leta 2022, ko je na zahtevo PSCN uvedlo revizijo in ugotovilo stroškovno neučinkovitost zaposlovanja.  
17. PSCN vztraja na zahtevi, da MZI zagotovi vodenje dnevnika o s strani PSCN  zaprošenih gradivih z datumi realizacije, oz. zagotovitve teh gradiv, ter vodenje dnevnika realizacije sklepov PSCN. Del gradiv je bil posredovan, ni pa razvidna sistematika v beleženju zahtevanih gradiv in realizacija.

· Delo MZI ter drugih povezanih družb in organov s predlogi izboljšav pri upravljanju (neutemeljenost izbire napajanja) in odpravo ozkih grl
18. Zadnji razvoj dogodkov na področju mednarodne povezljivosti, katere del je tudi odsek »Drugega tira« med Koprom in Divačo, kaže na zaskrbljujočo neaktivnost MZI na evropski ravni. Evropska komisija, oziroma komisar za transport, je pred časom objavila zemljevid (strategija povezanosti evropskih prestolnic do 2040), kjer sta Slovenija in Ljubljana kot njeno glavno mesto, priklopljeni na mrežo avstrijskih hitrih prog, slovenskih hitrih prog pa ni. To kaže na absolutno premajhno strateško zavedanje resorne ministrice in infrastrukturnega resorja o pomenu hitrih prog, mednarodne povezljivosti, opuščanju individualnega zasebnega prometa in prehod na javni prevoz. V strateškem smislu to pomeni izpadanje Slovenije iz glavnih panevropskih transportnih koridorjev (V. in X.). Najmanj, kar bi moralo najti ustrezen odziv v tem dokumentu, je hitra povezava Ljubljane preko Maribora z Budimpešto na V. panevropskem koridorju, pa tudi hitra proga na X. panevropskem koridorju od Münchna/Salzburga in Beljaka preko Ljubljane do Zagreba in Beograda ter navezava na koridor proti Skopju in Atenam, ne pa nesmiseln in drag poseg prisilne dvotirnosti stare avstrijske proge med Šentvidom in Škofjo Loko ter Kranjem. Nujna je moderna hitra povezava mimo letališča po zgornji savski terasi. Glede na potrebe pa se lahko vzporedni tir do Škofje Loke zagotavlja ob obstoječem brez enormnih posegov in uničenja okolja ter poslabšanja življenjskih pogojev lokalnega prebivalstva (kar je bilo vidno na minuli javni razgrnitvi v Šentvidu nad Ljubljano).
19. Razmere v soseščini in konkurenčnih lukah: v zadnjem času krepi program razvoja tudi sosednja severno-jadranska luka Reka, ki je bila v času oblikovanja SFRJ predvidena kot glavna severno-jadranska jugoslovanska luka, ki pa jo je Luka Koper vmes prehitela. PSCN zato poudarja, da celotno uspešno investicijo v Drugi tir neposredno ogrožajo ozka grla in škodljiva počasnost in dezorientiranost pristojnega ministrstva. (Primer dezorientiranosti v smislu strateških usmeritev je draga rekonstrukcija stare avstrijske proge iz 19. stoletja proti Škofji Loki in povsem nesmiselne navezave proge od Letališča Brnik na kamniško progo pri Homcu, namesto modernih hitrih mednarodnih povezav na jedrnih koridorjih. Po mnenju PSCN je nujen čimprejšnji javni državni infrastrukturni posvet na temo odprave ozkih grl, saj bo celotna investicija 2TDK ostala za okras, če se ne pristopi k reviziji in izdelavi novega nacionalnega programa navezave dejansko hitrih, ne posodobljenih prog po starih trasah z neustreznimi elementi, na relaciji (1) Beljak-Jesenice-Kranj (Letališče)-Ljubljana; (2) izgradnja severne in zahodne železniške obvoznice mimo Ljubljanskega vozlišča z nujno začasno umestitvijo Tivolskega loka; (3) dograditvijo proge Pragersko-Hodoš v polno dvotirnost za zmanjšanje odvisnosti od avstrijskih koridorjev pri transportu luškega tovora v države Višegrajske skupine; (4) izboljšanje in pospešitev povezave z Zagrebom na X. koridorju Bavarska (Nemčija) – Jugovzhodna Evropa. PSCN meni, da Slovenija izgublja suverenost in čedalje bolj drsi v ponovno povsem podrejen položaj sosednji Avstriji. Zato PSCN Vladi predlaga temeljitejše povezovanje predvsem s Hrvaško in Madžarsko (povezava na Hodoš in naprej proti Slovaški), iskanje skupnih ciljev in sinergij manjših držav, ki ji je tako kot Sloveniji v interesu, da se zaščiti pred neo-imperialnimi težnjami večjih sosed). 
20. PSCN v luči predhodne točke predlaga Vladi RS in MZI takojšen odziv, revizijo strateških dokumentov in usmeritev ter aktivnejši nadzor nad delom in izvajanjem investicijskih projektov SŽ. 
21. PSCN pripominja, da predstavniki SŽ niso predstavili izdelanih študij, ki bi utemeljevale odločitev za izbiro ter uporabo zastarelega in energetsko manj učinkovitega enosmernega napajanja na novi progi Divača–Koper. PSCN je večkrat v preteklih štirih letih izpostavil problem neučinkovitega in nepraktičnega napajanja vključno z neizborom izvajalca ocene stroškov prehoda kompletnega omrežja na izmenični tok na večkrat ponovljenem neuspešnem razpisu DRSI, tudi v času, ko bi bilo mogoče brez posebnih posledic uvesti izmenično napajanje na tem terminalnem kraku železniškega omrežja. 
22. PSCN Vladi in MZI predlaga, da zagotovi transparentno javno zbiranje predlogov za infrastrukturne rešitve in pravočasne javne razprave o relevantnih prejetih predlogih ter se šele nato posveti izbiri variant potekov. Po mnenju PSCN ima Vlada RS zadnjo priložnost, da končno zagotovi ustrezen nadzor nad porabo enormnih sredstev, ki se stekajo v SŽ in porabljajo v vprašljivih projektih. Pri tem je pomembna pravočasna vključitev zainteresirane in neodvisne strokovne javnosti, kar je ključno načelo Aarhuške konvencije (analogija velja tudi v primeru JEK2). 

· Nuja vzpostavitve Kontaktne osebe pri Vladi RS oz. v Kabinetu premierja

23. Namen PSCN je bil vzpostaviti neodvisen vir sekundarnih informacij za Vlado RS in še posebej za predsednika vlade. Vlada pogosto ne obravnava neposredno poročil PSCN, temveč jih odstopi MZI v odgovor, s čimer krši ustroj sistema delovnih teles Vlade RS, saj je PSCN vladno delovno in posvetovalno telo, obenem pa neposredno odgovorno civilni družbi. Pri tem se nekatere informacije izgubijo ali celo spremenijo. Kot primer navaja primerjavo med poročilom PSCN in odgovorom vlade, pripravljenim na ministrstvu, kjer po njegovem mnenju bistvene pripombe PSCN niso bile ustrezno obravnavane. Predlaga odprtje strokovne razprave o nadaljnjem razvoju modela PSCN, pri čemer bi moral imeti PSCN možnost neposrednega obveščanja Kabineta predsednika Vlade.
24. PSCN se je pet let zavzemal za to, da MZI zagotavlja »le« administrativno podporo, ki je zelo pomembna in terja precej dela. Vendar ni naloga MZI, da komentira poročila PSCN, saj predstavniki Ministrstva sodelujejo na sejah in so z vsebino seznanjeni preko zapisnikov, katerih osnutke sami pripravljajo. Po mnenju PSCN je resorna ministrica neposredno odgovorna za prevzem naloge, ki Ministrstvu ni dodeljena, in sicer, da piše komentarje na poročila PSCN. O prevzemu te naloge gotovo obstaja sklep ali dogovor na ravni Vlade. Prav to pa je v največji opreki z družbenim namenom in nalogo PSCN do javnosti. Posledično je prihajalo do omejevanja pretoka informacij, ki jih je PSCN posredoval Vladi. Do sestanka s svojim neposrednim predpostavljenim (predsednikom Vlade) vse doslej še ni prišlo. To je tudi največje korupcijsko tveganje doslej, saj Ministrstvu nadrejeni organ Vlada, ne more ukrepati, če ne pozna vseh podatkov in relevantnih stališč. PSCN je prepričan, da bi bil v svoji vlogi javnega nadzora še uspešnejši, če Ministrstvo ne bi načrtno razbremenjevalo Vlade in premierja s prevzemanjem pristojnosti skoraj edinega sogovornika PSCN in filtra nad ocenami, ki jih PSCN podaja. PSCN pripominja, da je njegova vloga podajalca 2. mnenja za Vlado in premierja, ter da je PSCN odigral ključno vlogo pri pospeševanju projekta, ko je opažal načrtno zavlačevanje. Eno takih je bila tudi nesočasnost gradnje vzporednega (levega) tira, pa zavlačevanje glede izvajalca premostitve Glinščice, pa posledične zamenjave vrstnega reda operacij, da so se pričele prej graditi dostopne ceste, kot je bilo zaključeno sondiranje terena, pa da je prišlo zaradi tega do naključne iritacije fosilnega plazu, ki še drsi in zaradi katerega je potrebno graditi šest vodnjakov, ki so še podaljšali rok izvedbe in še podražili projekt, navsezadnje pa so vplivali na prilagoditev projekta, ki zaradi vsega tega na območju premostitve Glinščice ne bo mogel potekati v celoti po togi podlagi, kar bo vplivalo na nadaljnje vzdrževanje že tako izredno zahtevne infrastrukture. PSCN ob tem pripominja, da je bila odločitev za ekskluzivno prvo testno vožnjo z vlakom premierja, ministrice in drugih povabljenih preuranjena. 
25. Če je projekt »Drugi Tir« največji infrastrukturni investicijski projekt v državi, mora biti popolnoma jasno, da sta premier in Vlada seznanjena z vsemi relevantnimi informacijami, vključno z negativnimi, ki so percipirane kot take, a v resnici pozitivne, saj odpravljajo veliko večjo škodo, ki bi se sicer zgodila v primeru nepravočasnega ukrepanja. 
26. PSCN ponovno predlaga Vladi RS, da imenuje kontaktno osebo, s katero bo lahko PSCN neposredno na zvezi, da bo lahko kabinet premierja in Vlado obveščal takoj in brez selekcije informacij. 


3. KONČNA OCENA – POGOJNO POZITIVNA
· PSCN ocenjuje, da kljub izboljšanemu sodelovanju glavnih deležnikov (MZI in 2TDK) in solidni tehnični podpori uslužbencev Ministrstva, prihaja do neizročanja zahtevanih podatkov javnega značaja, zamujanja s pripravo in dostavo zaprošenih gradiv in delnega opuščanja javne objave ključnih gradiv: MZI ni objavilo Polletnega vmesnega (devetega) poročila na spletni strani, 2TDK pa na svoji spletni strani s ključnimi dokumenti ni objavil dokumentacije o globinskem vrtanju. Med ključnimi manjkajočimi poročili in dokumenti so še vedno: (1) poročilo o krasoslovnem nadzoru s slikovnimi prilogami (zadolžen 2TDK), (2) poročilo o primerjalni analizi količine izkopanega materiala iz naslova predorov in odlaganja na deponije na podlagi BIM in dokumentacije tehtanja tovornih vozil (zadolžen 2TDK, ministrica in drž. sekretar sta na sestanku s predstavniki PSCN zagotovila, da bodo podatke preverili in sporočili rezultate), (3) poročilo o izvedenem monitoringu prahu, delcev in hrupa ter vibracij na okoliške prebivalce in njihova bivališča, (4) poročila o oceni ekološke škode zaradi ponavljajočih se izlivov in drugih onesnaževanj, vključno s sankcijami izvajalcu za neodzivnost in malomarnost, in še bi lahko naštevali. 
· PSCN prepoznava smiselnost svojega delovanja in ga namerava nadaljevati in dokazovati tudi v bodoče do končne dograditve dvotirne nove proge Divača–Koper. PSCN je pravočasno opozarjal na časovne izgube in zamude zaradi določenih preteklih postopkov zlasti na Glinščici, kjer je prišlo do najmanj 1,5 leta zamude in s tem do bistvenega povečanja cene projekta. Dodatno je preteklo že več kot leto dni od ugotovitve sproženega plazenja, vodnjaki pa še niso dokončani. 
· PSCN vztraja na zahtevi, da MZI zagotovi vodenje dnevnika o s strani PSCN  zaprošenih gradivih z datumi realizacije, oz. zagotovitve teh gradiv, ter vodenje dnevnika realizacije sklepov PSCN.
· PSCN je bil s četrto novelacijo IP seznanjen post festum, oziroma z že sprejetim in potrjenim NIP3, kar je prav tako ena od kršitev dogovorov in dobrih praks. Zato pričakuje, da bo Vlada RS poskrbela, da bo resorno ministrstvo in investitor novelacijo IP za Levi tir dostavilo pravočasno v pregled in presojo. 
· PSCN mora kritično spregovoriti tudi o svojem delu, zavzetosti članov in se samoevalvirati. PSCN ugotavlja, da nekateri posamezniki zelo neredno, ali v zadnjih letih sploh nikoli niso obiskali katere od sej PSCN, prejetih pozivov po odstopu pa niso upoštevali. Kljub temu je PSCN skoraj sistematično zagotavljal sklepčnost na sejah, pri čemer velja kritika in samokritika predsednika PSCN, da je pri usklajevanju datumov premalo kooperativen do drugih članov PSCN, in so ti postavljeni pred izziv stalnega prestavljanja terminov. PSCN je v dogovoru z deležniki, zlasti MzI in 2TDK določil petke za dneve, ko potekajo seje, zaradi lažjega načrtovanja in zanesljive sklepčnosti. Tega se Predsednik sploh še v zadnjem času ni držal, kar je samokritično tudi priznal. Da to ni lahko, predsedniku priznavajo tudi ostali člani PSCN, velja pa poziv k večji sistematičnosti in napovedljivosti v prihodnje. 

PSCN Vlado opozarja, da na projektu obstajajo realna tveganja, ki lahko odmaknejo uspešen zaključek pridobitve uporabnega dovoljenja. Zato tudi tokrat PSCN ob dostavi Desetega poročila PSCN Vladi RS prednostno predlaga takojšen poseben sestanek s predsednikom Vlade RS. Na tem sestanku bi lahko podrobneje predstavili razloge, zakaj je naša ocena poteka projekta POGOJNO POZITIVNA (z navedenimi zadržki). 

PSCN v sestavi: Jadran Bajec, predsednik, Emil Milan Pintar, namestnik predsednika, Damir Josipovič, Damijan Kreslin, Alenka Triplat, Dimitrij Černic, Monika Pintar Mesarič, Darjo Kocjančič, Andreja Odar

Deseto letno poročilo PSCN (september 2025)

Sestavil: 				             overila: 	
dr. Damir Josipovič, član	           	             Jadran Bajec, predsednik 
							
mag. Emil Milan Pintar, namestnik predsednika

